Lucrările de construire a parcării subterane din strada Independenţei au ajuns în faza de execuţie a celor 64 de ancore, cu rol de susţinere a pereţilor mulaţi. Ancorele vor lega pe sub liniile de tramvai zona Crişului Repede de strada Independenţei, a anunţat, miercuri, Primăria.

Potrivit comunicatului, luna trecută s-au executat ancorele de probă, după care constructorii au aşteptat 14 zile, pentru întărirea cimentului injectat. La începutul lunii octombrie s-a făcut încercarea la tracţiune a celor două ancore de probă, acestea atingând parametrii din proiect.

În cursul zilei de luni rapoartele de încercare au fost transmise către proiectant spre analiză, urmând ca după interpretarea datelor, acesta să îşi dea acceptul pentru continuarea execuţiei.

Conform calendarului lucrărilor, cele 64 de ancore proiectate urmează să fie executate până la mijlocul lunii noiembrie după care se va continua săpătura până la cota fundaţiilor structurii interioare.

Până în prezent constructorul a finalizat pereţii mulaţi ai parcării, grinda de coronament a fost executată în proprorţie de 95%, iar săpătura a fost realizată până la o atâncime de cinci metri.

Lucrările la parcarea subterană din strada Independenţei au început în luna februarie a acestui an şi vor trebui finalizate până în august 2016. Construcţia, în valoare de 24,1 milioane lei, este realizată de asocierea firmelor Construcţii Bihor şi Terratest Geotehnic, şi va adăposti 448 de locuri de parcare. Deasupra parcării municipalitatea intenţionează să amenajeze o zonă verde şi un amfiteatru cu vedere la Crişul Repede.